Kohli blaas vuur ná TV-kykweer | Maroela Media
Kohli blaas vuur ná TV-kykweer
Virat Kohli het gesukkel om sy frustrasievlakke onder beheer te bring. Foto: Hansie Linde.
Skok, ongeloof en afgryse.
Dit is dalk van die beste woorde om Indië se reaksie te beskryf toe tegnologie gister vir Dean Elgar op Nuweland 'n tweede kans gegee het nadat hy aanvanklik been voor paaltjie uitgegee is.
Met die Proteas se telling op 60/1 het een van Ravichandran Ashwin se aflewerings die Suid-Afrikaanse kaptein teen sy beenskut getref.
Die Indiese span het geappelleer, Marais Erasmus het sy vinger gelig en die besoekers het begin fees vier.
Hul vrolikheid was egter tydelik kortgeknip toe Elgar aangedui het dat hy die beslissing wil bevraagteken.
Maar komaan, die bal het hom taamlik laag teen sy skut getref en dit was maklik op pad na die paaltjies; hierdie bevraagtekentaktiek is bloot net hoop en desperaatheid gedrewe.
Hul vreugdevure was egter kort daarna permanent uitgedoof: Die tegnologie wat die geprojekteerde pad van die bal moet volg, het bevind dat die aflewering bo-oor die paaltjies sou gebons het.
Virat Kohli, die Indiese toetskaptein wie se emosies op die veld altyd na aan die oppervlak lyk, het na die paaltjies marsjeer en hard genoeg gepraat sodat die paaltjiemikrofoon sy presiese woorde kon vasvang.
En duidelik was die TV-produksiespan in sy visier.
"Konsentreer op jul eie span wanneer hulle besig is om die bal blink te poets – nie net hul teenstanders nie," het hy gesê – 'n duidelike verwysing na die uitstekende kamerawerk wat die Australiërs se omstrede skuurpapier-vertoning in 2018 oopgevlek het.
KL Rahul, Indië se onderkaptein, het selfs aangevoer dat die "die hele land teen 11 (Indiese) spelers is", terwyl Ashwin ook sy misnoeë hoorbaar te kenne gegee het.
Elgar is egter in die laaste boulbeurt van die dag uitgevang en die Proteas het 'n verdere 111 lopies nodig om die derde en beslissende toets op Nuweland te wen.
Die Proteas se sukses sal waarskynlik van Keegan Petersen se vertoning afhang.
Die 28-jarige Kapenaar lyk op sy gemak voor die paaltjies en hy het reeds sewe grenshoue in sy onoorwonne beurt van 48 geslaan.
AB de Villiers het vroeër in die toets ook sy lof besing.
Spel word om 10:30 hervat met die Proteas wat 101/2 op die telbord het.
Daar is seker nie baie mense buite Indie wat van Virat Kohli hou nie, maar hy bly een van my gunsteling krieketspelers, hy staan nie terug nie. Hopelik kan Indie nog vandag 'n haas uit die hoed pluk en die Proteas op hulle kniee dwing…. Ons is vinnig om te kla oor draaiers-vriendelike kolfblaaie wanneer ons daar speel, maar hoe is die naatboulers-vriendelike kolfblaaie in SA anders?